Տևական ժամանակ է, ինչ կամավորների մի խումբ Awesome Foundation Yerevan և Green Lane NGO աջակցությամբ Գեղարքունիքի մարզի Դրախտիկ համայնքում արտասովոր ծրագիր են իրականացնում։ Խմբի նպատակը գյուղը անվանը համահունչ դարձնելն է: Նախագիծը շահույթ չի հետապնդում, այլ հետանդում է համայնքի բնակիչներին շահույթ ապահովելու գաղափարը: «Մեր ցանկությունը մեկն է, որ Դրախտիկը դառնա դրախտ, երազանքների գյուղ, համայնքում զարգանա էկոտուրիզմը: Դրախտիկը Սևանի ափից հեռու չէ, եւ բոլոր առումներով, թե մաքուր օդը, թե բնությունը նպաստավոր են գյուղը զարգացնելու համար: Նպատակն է երեխաներին մանկուց սովորեցնել սիրել հողը, գյուղը, դպրոցն ու տունը, որպեսզի դպրոցն ավարտելուց հետո նրանք չերազեն գնալ քաղաք, այլ քաղաքը գյուղ բերեն »,-նշեցին կամավորները: Այսօր Դրախտիկը 1000-ից ավել բնակչություն ունի, գյուղի դպրոցում սովորում է մոտ 170 երեխա: Որքան է եղել կամավորների զարմանքը, երբ ծառատունկի ծրագրով դպրոց են մտել եւ հանկարծ հայտնաբերել, որ դպրոցի՝ դրսում գտնվող կիսավեր զուգարանն անգամ տանիք չունի: